*****

ΚΑΝΟΝΙΣΜΟΣ (ΕΟΚ) αριθ. 3647/84 ΤΗΣ ΕΠΙΤΡΟΠΗΣ

της 21ης Δεκεμβρίου 1984

για την τροποποίηση του κανονισμού αριθ. 282/67/ΕΟΚ περί των λεπτομερειών της παρέμβασης για τους ελαιούχους σπόρους

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργάνωσης αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 2260/84 (2), και ιδίως το άρθρο 26 παράγραφος 3,

Εκτιμώντας:

ότι, εφόσον ο κανονισμός (ΕΟΚ) αριθ. 1102/84 του Συμβουλίου (3) προέβλεψε μία προς τα άνω προσαρμογή όσον αφορά την περιεκτικότητα σε έλαιο των ηλιανθόσπορων του ποιοτικού τύπου που χρησιμοποιείται κατά τον καθορισμό της τιμής παρέμβασης για τον ηλιανθόσπορο, είναι απαραίτητο να τροποποιηθεί τα παράρτημα Ι σημείο ΙΙ του κανονισμού (ΕΟΚ) αριθ. 282/67/ΕΟΚ της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 2712/84 (5), που δίνει λεπτομέρειες σχετικά με τις προσαυξήσεις ή τις μειώσεις της ενιαίας τιμής παρέμβασης, ανάλογα με τον ποιοτικό τύπο·

ότι ο κανονισμός (ΕΟΚ) αριθ. 1470/68 της Επιτροπής (6), όπως τροποποιήθηκε από τον κανονισμό (ΕΟΚ) αριθ. 3519/84 (7), επιτρέπει στα κράτη μέλη να χρησιμοποιούν μια δεύτερη μέθοδο για τον προσδιορισμό της περιεκτικότητας σε έλαιο των κραμβόσπορων και γογγυλόσπορων χρησιμοποιώντας τη μέθοδο φασματομετρίας πυρηνικού μαγνητικού συντονισμού επιπλέον της υπάρχουσας μεθόδου· ότι είναι απαραίτητο να προβλεφθούν διατάξεις σχετικά με τη χρησιμοποίηση της δεύτερης αυτής μεθόδου για τον προσδιορισμό της περιεκτικότητας σε έλαιο των κραμβοσπόρων και γογγυλοσπόρων που γίνονται δεκτοί στην παρέμβαση·

ότι, εφόσον έχει καταργηθεί ο κανονισμός (ΕΟΚ) αριθ. 1204/72 (8) και έχει αντικατασταθεί από τον κανονισμό (ΕΟΚ) αριθ. 2681/83 (9), οι αναφορές στον κανονισμό (ΕΟΚ) αριθ. 1204/72 που υπάρχουν στον κανονισμό αριθ. 282/67/ΕΟΚ θα πρέπει να αντικατασταθούν με αναφορές στον κανονισμό (ΕΟΚ) αριθ. 2681/83·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός αριθ. 282/67/ΕΟΚ τροποποιείται ως εξής:

1. Στο άρθρο 4, οι λέξεις «ενιαία μέθοδος» αντικαθίστανται από τις λέξεις «κοινές μέθοδοι».

2. Στο παράρτημα Ι, όπου εμφανίζεται ο όρος «κανονισμός (ΕΟΚ) αριθ. 1204/72» αντικαθίσταται από τον όρο «κανονισμός αριθ. 2681/83».

3. Στα παραρτήματα Ι και ΙΙ, ο αριθμός «40 χγρ» αντικαθίσταται από τον αριθμό «42 χγρ».

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Δεκεμβρίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 208 της 3. 8. 1984, σ. 1.

(3) ΕΕ αριθ. L 113 της 28. 4. 1984, σ. 8.

(4) ΕΕ αριθ. 151 της 13. 7. 1967, σ. 1.

(5) ΕΕ αριθ. L 258 της 27. 9. 1984, σ. 14.

(6) ΕΕ αριθ. L 239 της 28. 9. 1968, σ. 2.

(7) ΕΕ αριθ. L 328 της 15. 12. 1984, σ. 12.

(8) ΕΕ αριθ. L 133 της 10. 6. 1972, σ. 1.

(9) ΕΕ αριθ. L 266 της 28. 9. 1983, σ. 1.